Náboženské symboly   
 1. riadok: kresťanstvo, judaizmus, hinduizmus   
 2. riadok: islam, budhizmus, šintoizmus   
 3. riadok: sikhizmus, bahaizmus, džinizmus
**Religionistika**, (z lat. *religio* – viera, náboženstvo) je humanitná vedná disciplína, ktorá sa zaoberá štúdiom relígií (náboženstviev), kultov a mytologických predstáv predchádzajúcich vzniku náboženstva. Je súčasťou antropologických vied.

V úzkej súčinnosti s filológiou, klasickou filozofiou, etnografiou, kultúrnou antropológiou, históriou a archeológiou rekonštruuje a popisuje zaniknuté i prežívajúce náboženstvá a kulty, odhaľujúc tak informácie o povahe ľudského myslenia (hĺbková psychológia) a správania (sociálna interakcia).

Medzi základné oblasti skúmania religionistiky patria:

* mýty, mytologické predstavy, legendy, báje, rozprávky, ľudové príbehy, piesne a balady
* filozofické a náboženské texty staroveku (Kniha mŕtvych, Starý zákon, grécki a rímski filozofi)
* texty kresťanstva (biblia, patristika a apologéti, Augustín, Tomáš Akvinský, scholastika, texty reformovaných cirkví)
* texty islamu (korán, komentáre ku koránu, islamské právo)
* texty východných náboženstiev (džinizmus a védy, hinduizmus, budhizmus, konfucionizmus, šintoizmus)

Stavovskou organizáciou zastrešujúcou profesionálnych religionistov a absolventov štúdia religionistiky je na území Slovenska Slovenská spoločnosť pre štúdium náboženstiev pri SAV.

Metodológia
-----------

V religionistike sa využíva množstvo rôznorodých metód skúmania. Napríklad sa využívajú sociologické a historické metódy, indukcia a pozorovanie. Pod-odbory navyše využívajú vlastné špeciálne metódy, napr. psychológia náboženstva využíva fakty z osobných dotazníkov a pod. 

Východiska pre systematizáciu religionistiky je možné rozdeliť do troch skupín:

1. **historická religionistika**,
2. **komparatívna religionistika**,
3. **kontextuálna religionistika**.

Dôležitú pozíciu v rámci metodológie má fenomenologia náboženstva. Rozširuje sa využitie kognitívnej religionistiky.

Kvôli metodologickým problémom a v snahe napraviť isté nedostatky na Marburgskej konferencii International Association for the History of Religions v roku 1960 Zwi Werblowsky predniesol manifest piatich „základných minimálnych predpokladov". Bola to kritika predovšetkým prístupu C. J. Bleekera a tiež snaha o zavedenie prístupu, ktorý by bol viac antropologický zameraný. Deklarácia Zwi Werblowského mala veľký ohlas. Podporil ju aj Mircea Eliade a tiež Kitagawa a Haehner. Metodologické problémy však boli až do stretnutia v Turku v roku 1973 prehliadané a neriešené. 

Veľmi ostrou kritikou religionistiky sú názory Jonathana Smitha, ktorý odmieta aj samotný koncept náboženstva. Je známy výrokom: „*Náboženstvo je výtvorom vedcových imaginatívnych aktov komparácie a generalizácie*." Jedným z dôsledkov týchto a podobných vyhlásení je, že niektorí prívrženci Smithovho prístupu poňali jeho názory ako precedens k štúdiu všetkého čo sa ako náboženské javí. Náboženské javy teda nemusia byť vymedzené žiadnymi špecifikáciami a čokoľvek čo výskumník pojme ako náboženské môže skúmať religionistickou metodológiou.

Referencie
----------

1. ↑  DEMJANČUKOVÁ, Dagmar. *Teorie a dějiny náboženství.*. [s.l.] : Dobrá Voda, 2003. S. 9.
2. ↑  HORYNA, Břetislav. *Úvod do religionistiky.*. Praha : OIKÚMENÉ, 1994. S. 55.
3. ↑  ALLES, G. D.. *Religious Studies: A Global View*. New York : Routledge, 2008. S. 244.

Pozri aj
--------

* Náboženský infoservis

Externé odkazy
--------------

### Akademické pracoviska

* Katedra porovnávacej religionistiky Filozofickej fakulty UK v Bratislave Archivované 2018-11-25 na Wayback Machine
* Ústav religionistiky Filozofické fakulty MU
* Katedra filozofie a religionistiky, GTF, Prešovská univerzita v Prešove
* Společnost pro studium sekt a nových náboženských hnutí pri Husitskej teologickej fakulte UK v Prahe

### Iné

* Centrum pre religionistiku a historické štúdia
* Centrum pro religionistiku a multikulturní edukaci Archivované 2021-05-07 na Wayback Machine
* Náboženský infoservis